**Vendim nr. 27 datë 07.02.2018**

Mbledhja e Gjyqtarëve të Gjykatës Kushtetuese të Republikës së Shqipërisë, e përbërë nga:

Bashkim Dedja, Kryetar i Gjykatës Kushtetuese

Altina Xhoxhaj, Anëtare e “ “

Fatmir Hoxha, Anëtar i “ “

Gani Dizdari, Anëtar i “ “

Fatos Lulo, Anëtar i “ “

Vitore Tusha, Anëtare e “ “

në datën 07.02.2018, mori në shqyrtim paraprak kërkesën me nr.27 Akti, që i përket:

**KËRKUESE: AVOKATURA E SHTETIT**

**SUBJEKTE TË INTERESUARA:**

**ENTI RREGULLATOR I ENERGJISË**

**MINISTRIA E ENERGJISË DHE INDUSTRISË SHOQATA SHQIPTARE E ENERGJISË SË RINOVUESHME, (AREA)**

**KORPORATA ELEKTRO ENERGJITIKE SHQIPTARE, SH.A.**

**OBJEKTI: Shfuqizimi si i papajtueshëm me Kushtetutën i vendimit nr.31003-02409-2015, datë 13.06.2017 të Kolegjit Administrativ të Gjykatës së Lartë**

**BAZA LIGJORE:** Nenet 131/1/f dhe 134/1/i të Kushtetutës së Republikës së Shqipërisë; nenet 49/3/e, 49/4 dhe 50/4 të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, i ndryshuar.

Mbledhja e Gjyqtarëve të Gjykatës Kushtetuese, pasi shqyrtoi kërkesën, dokumentet shoqëruese dhe diskutoi çështjen në tërësi,

**V Ë R E N:**

**I**

1. Bazuar në legjislacionin për koncensionet dhe legjislacionin rregullator në fushën e energjisë nga prodhuesit e vegjël të energjisë janë lidhur me KESH - in, në cilësinë e furnizuesit publik me shumicë, kontratat për shitblerjen e energjisë elektrike të vlefshme për një afat 15- vjeçar, në bazë të kontratës tip të miratuar me vendim të ERRE. Qëllimi i këtyre kontratave ka qenë përcaktimi i termave dhe kushteve, me të cilat Blerësi është i detyruar të blejë energji dhe Shitësi i detyruar të shesë energji si prodhues i vogël i energjisë i lidhur me sistemin e shpërndarjes. Po ashtu, sipas dispozitave të kontratës ajo përfundon nëse palët bien dakort nëse njëra palë vëren shkelje serioze të detyrimit apo dhe në mënyrë të njëanshme dhe nëse nuk janë në gjendje të përmbushin detyrimet kontraktuale.

2. Në vitin 2013, Kuvendi i Shqipërisë ka miratuar ligjin nr.138/2013, datë 02.05.2013 “Për burimet e energjisë së rinovueshme”, ndryshuar me ligjin nr.26/2014. Këshilli i Ministrave ka nxjerrë vendimin nr.27, datë 19.01.2007 "Për miratimin e rregullave të vlerësimit dhe dhënies së koncensioneve", ku parashikohet se prodhuesit e vegjël të energjisë elektrike, me fuqi të instaluar deri në 15 MW, e shesin energjinë elektrike te shoqëritë publike që kontrollohen nga shteti. Sigurimi i tregut për të gjithë sasinë e energjisë që prodhojnë këta prodhues dhe shitja e saj me çmime të rregulluara në nivele më të larta se çmimet e tregut përfaqëson një incentivim nga shteti për këta prodhues të vegjël. Në bazë të Modelit të Tregut të Energjisë Elektrike, i miratuar me vendimin nr.338, datë 29.03.2008 të Këshillit të Ministrave, prodhuesit e vegjël, palë paditëse në proces, e shesin energjinë elektrike te furnizuesi publik me shumicë, që përfaqësohet nga KESH sh.a., në bazë të çmimeve të rregulluara, të cilat periodikisht sipas periudhave rregullatore, miratohen nga ERRE. Në funksion të këtij detyrimi, ndërmjet prodhuesve të vegjël dhe KESH.sh.a., lidhet një kontratë afatgjatë, ku kushti kryesor i saj, që ka të bëjë me çmimin, parashikon shprehimisht se çmimi do të jetë i ndryshueshëm dhe do të varet nga çmimet që miratohen nga ERRE. Për më tepër, në bazë të nenit 11 të Kushtetutës, parashikohet se "Blerësi paguan Shitësin për energjinë elektrike të blerë, në çmimin e miratuar nga ERRE" dhe "Nëse ERRE miraton një çmim të ndryshëm nga ai i aplikuar, palët do të bëjnë korrigjimet e nevojshme për sasitë e faturuara në përputhje me vendimin përkatës të ERRE". Në bazë të nenit 8 të ligjit nr.9072, datë 22.05.2003, "Për sektorin e energjisë elektrike", ERRE "përcakton dhe rregullon tarifat e shitjes me shumicë dhe me pakicë, afatet dhe kushtet e shërbimit të energjisë elektrike, të propozuara nga i licensuari, ose i rishikon ato në përputhje me rrethanat".

3. Me vendimin nr.149, datë 07.12.2001, dhe vendimin nr.150, datë 07.12.2011, ERRE ka miratuar çmimet e energjisë elektrike që prodhuesit e vegjël ekzistues dhe prodhuesit e rinj do t'i shesin KESH- it.

4. Në bazë të metodologjisë të tarifave, këto çmime të miratuara do të ishin në fuqi për vitin 2012, ndërkohë që për vitet pasardhëse, pra 2013 dhe 2014 ERRE do të miratonte çmimet përkatëse mbi bazën e metodologjisë së përcaktuar më sipër dhe formulës kryesore që përbën bazën e përllogaritjes, të përcaktuar në kreun IV, pika 3, të vendimit nr.27, datë 19.01.2007 të Këshillit të Ministrave "Për miratimin e rregullave të vlerësimit dhe të dhënies së koncensioneve", të ndryshuar, ku parashikohet: "Çmimi i shitjes së energjisë elektrike, prodhuar nga këto hidrocentrale deri në 15 MW, do të jetë i njëjtë për të gjithë dhe do të llogaritet nga Enti Rregullator e do të shpallet prej tij në fillim të çdo viti, në bazë të formulës: *Çmimi i shitjes (lekë/kwh) = çmimi mesatar i importit të realizuar në vitin paraardhës në eurocent/kwh x koeficientin 1.1 x normën mesatare të këmbimit në euro/lekë për vitin pasardhës.*

5. Për shkak të pamundësisë së ERRE-s që të përcaktonte çmimet e energjisë elektrike, me qëllim që të mos pengonte të licencuarit prodhuesit e vegjël, lidhur me mënyrën se si do të faturohej energjia e prodhuar prej tyre, me vendimet nr.161, datë 07.12.2012, nr.54, datë 03.05.2013 dhe nr.149, datë 24.12.2013, ERRE ka vendosur lënien në fuqi të tarifave të miratuara për vitin 2012, por duke përcaktuar qartësisht një kusht në dispozitivin e vendimeve të saj, në bazë të çmimit të të cilit, ERRE, pasi të siguronte informacionin e mjaftueshëm për përcaktimin e çmimit real të shitjes së energjisë nga prodhuesit, do të merrte masa për kompensimin apo rregullimin e efekteve financiare të krijuara gjatë së njëjtës periudhë rregullatore (2013 - 2014) ose gjatë periudhës pasardhëse rregullatore, kompensim i cili mund të rezultonte në favor të prodhuesve të vegjël ose të KESH.sh.a. Të gjitha palët e interesuara kanë qenë në dijeni të këtyre vendimeve dhe kanë vazhduar marrëdhëniet kontraktuale me KESH.sh.a.

6. Me vendimet nr.143, datë 26.12.2014 "Për rishikimin e çmimit unik të shitjes së energjisë elektrike për të licencuarit për prodhimin e energjisë elektrike nga hidrocentralet ekzistuese me fuqi të instaluar deri në 15kw për vitet 2013-2014", dhe me nr.144, datë 26.12.2014 "Për rishikimin e çmimit unik të shitjes së energjisë elektrike për të licencuarit për prodhimin e energjisë elektrike nga hidrocentralet e rinj me fuqi të instaluar deri në 15kw për vitet 2013-2014" është vendosur çmimi unik nga ERRE respektivisht 7.53 lekë/kwh, 9.73 lekë/kwh dhe 7.95 lekë/kwh.

7. Paditësit, prodhuesit e vegjël, nuk kanë qenë dakort me vendimet e mësipërme, duke i ankimuar në gjykatën administrative. Sipas tyre, ERRE ka kapërcyer kompetenca duke revokuar vendimin e saj të mëparshëm nr.149, datë 24.12.2013 pa një kërkesë të subjekteve të interesuara. Kjo është shkelje procedurale në nxjerrjen e një akti administrativ. Po sipas tyre, ERRE u ka dhënë fuqi prapavepruese çmimeve të energjisë të përcaktuara me akte të mëparshme, duke i vendosur prodhuesit në pozitë të pafavorshme dhe duke u shkaktuar humbje financiare.

8. Gjykata Administrative e Apelit me vendimin nr.24, datë 28.09.2015, ka vendosur rrëzimin e padisë me arsyetimin se vendimet nr.143 dhe nr.144 të ERRE -s kanë dalë në përputhje me ligjin.

9. Kolegji Administrativ i Gjykatës së Lartë, me vendimin nr.31003-02409-2015, datë 13.06.2017, ka vendosur ndryshimin e vendimit të Gjykatës Administrative të Apelit si dhe shfuqizimin e vendimeve nr.143, datë 26.12.2014 "Për rishikimin e çmimit unik të shitjes së energjisë elektrike për të licencuarit për prodhimin e energjisë elektrike nga hidrocentralet ekzistuese me fuqi të instaluar deri ne 15kw për vitet 2013,2014" dhe nr.144, datë 26.12.2014 "Për rishikimin e çmimit unik të shitjes së energjisë elektrike për të licencuarit për prodhimin e energjisë elektrike nga hidrocentralet e reja me fuqi të instaluar deri në 15kw për vitet 2013-2014".

**II**

10. ***Kërkuesja*** i është drejtuar Gjykatës me pretendimin e shkeljes së procesit të rregullt ligjor, dhe më konkretisht të parimit “gjykatë e caktuar me ligj”, arsyetimit të vendimit gjyqësor, barazisë së armëve dhe ligjshmërisë së provave nga Kolegji Administrativ i Gjykatës së Lartë. Po kështu, kërkuesja pretendon edhe cenimin e lirisë së veprimtarisë ekonomike.

**III**

**Vlerësimi i Mbledhjes së Gjyqtarëve**

11. Mbledhja e Gjyqtarëve thekson se në kuptim të neneve 131/1/f, 134/1/i dhe 134/2 të Kushtetutës, si dhe të nenit 71 të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar, çdo individ, person fizik ose juridik, subjekt i së drejtës private dhe publike, kur është palë në një proces ligjor ose kur është bartës i të drejtave dhe i lirive themelore të parashikuara nga Kushtetuta, mund të vërë në lëvizje Gjykatën Kushtetuese, sipas kritereve të parashikuara në nenin 71/a të ligjit të lartpërmendur.

12. Lidhur me legjitimimin *ratione temporis*, Mbledhja e Gjyqtarëve vëren se kërkesa është paraqitur brenda afatit 4 - mujor, të parashikuar nga neni 71/a, shkronja “b” i ligjit nr.8577, datë 10.02.2000 “Për organizimin dhe funksionimin e Gjykatës Kushtetuese”, të ndryshuar, pasi procesi civil objekt kundërshtimi ka përfunduar me vendimin nr.31003-02409-2015, datë 13.06.2017 të Kolegjit Administrativ të Gjykatës së Lartë, ndërsa kërkesa është dorëzuar në këtë Gjykatë në datën 11.10.2017.

13. Për sa i përket legjitimimit *ratione personae,* Mbledhja e Gjyqtarëve, pasi vëren se kërkuesja është subjekt i së drejtës publike, rithekson se jurisprudenca e kësaj Gjykate ka legjitimuar personat juridikë publikë t’i drejtohen Gjykatës për shkeljen e së drejtës për një proces të rregullt ligjor kur janë palë në një proces. Gjykata është shprehur se e drejta për akses në gjykatë, si një e drejtë e natyrës procedurale, duhet të respektohet dhe të përdoret nga çdo subjekt që konsiderohet palë në një proces dhe që preket në mënyrë të drejtpërdrejtë prej tij. Një e drejtë e tillë nuk mund të cenohet, sepse duke qenë një element i së drejtës në tërësi dhe që rrjedh nga thelbi i shtetit të së drejtës, garanton barazinë e palëve në procesin gjyqësor. Për këtë arsye, ankimi në Gjykatën Kushtetuese nuk mund të kufizohet për asnjë subjekt, përfshirë këtu edhe personat juridikë publikë *(shih vendimin nr.14, datë 03.06.2009 të Gjykatës Kushtetuese)*.

14. Në rastin në shqyrtim, Mbledhja e Gjyqtarëve vëren se kërkuesja ka pretenduar cenimin e disa elementeve të procesit të rregullt ligjor gjatë gjykimit në Kolegjin Administrativ të Gjykatës së Lartë, por nga materialet e dosjes gjyqësore rezulton se ajo nuk ka qenë palë në procesin e zhvilluar përpara gjykatave të juridiksionit të zakonshëm. Megjithatë, ajo e bazon ankimin e saj në të drejtën që ka sipas ligjit për të përfaqësuar institucione publike në çështjet gjyqësore që janë në shqyrtim përpara gjykatave.

15. Kompetencat e Avokaturës së Shtetit janë të përcaktuara në ligjin nr.10018, datë 13.11.2008 “Për Avokaturën e Shtetit”, sipas të cilit ajo ka për detyrë të përfaqësojë dhe mbrojë interesat pasurorë të shtetit shqiptar pranë gjykatave kombëtare, ndërkombëtare dhe të huaja, pa autorizim të posaçëm të të përfaqësuarit në çështjet gjyqësore, në të cilat një organ i administratës shtetërore ose Republika e Shqipërisë është palë (*neni 5/b*). Po ashtu, Avokatura e Shtetit ka të drejtën e nisjes së veprimeve ligjore, me qëllim për të shfuqizuar aktet juridike dhe kontratat administrative, si edhe për rishikimin e vendimeve gjyqësore të formës së prerë, në pajtim me kushtet dhe kriteret e parashikuara në ligjin procedural dhe në këtë ligj, me autorizim paraprak të organit administrativ të interesuar, me përjashtim të rasteve të urgjencës (*neni 5/e).*

16. Mbledhja e Gjyqtarëve vëren se Avokatura e Shtetit në kërkesën e saj nuk ka pretenduar cenim të ndonjë të drejte kushtetuese për të garantuar veprimtarinë e saj ligjore, por ka pretenduar cenim të të drejtave të subjekteve të tjera, konkretisht, ERRE -s dhe KESH-it të cilat kanë qenë palë ndërgjyqëse në procesin gjyqësor objekt kundërshtimi.

17. Nga sa më lart, Mbledhja e Gjyqtarëve vlerëson se pavarësisht faktit që Avokatura e Shtetit ka të drejtë të përfaqësojë institucionet shtetërore para gjykatave, ajo gëzon vetëm tagrin që i jep e drejta e përfaqësimit. Për pasojë, Mbledhja e Gjyqtarëve çmon se ajo nuk është mbartëse e ndonjë të drejte kushtetuese të tillë që mund të justifikojë vënien në lëvizje të Gjykatës. Këto të drejta në parim i gëzojnë individët ose subjekte të caktuara të së drejtës private, duke qenë se të drejtat themelore kushtetuese i kundërdrejtohen shtetit. Përveç kësaj, paraqitja e një ankimi kushtetues para kësaj Gjykate lidhet pandashmërisht me justifikimin e interesit të drejtpërdrejtë, vetjak të çështjes nga ana e kërkueses, gjë e cila në rastin konkret mungon.

18. Në këto kushte, kërkuesja, duke mos qenë palë e procesit gjyqësor, nuk legjitimohet për vënien në lëvizje të juridiksionit kushtetues.

19. Për pasojë, Mbledhja e Gjyqtarëve arrin në përfundimin se kërkesa nuk mund të kalojë për shqyrtim në seancë plenare.

**PËR KËTO ARSYE,**

Mbledhja e Gjyqtarëve të Gjykatës Kushtetuese të Republikës së Shqipërisë, në bazë të neneve 31/3 dhe 31/a, shkronja “b”, të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

**V E N D O S I:**

* Moskalimin e çështjes për shqyrtim në seancë plenare.